b'\n_START_ARTICLE_\nGiedr\xc4\x97 Luk\xc5\xa1ait\xc4\x97-Mrazkova\n_START_PARAGRAPH_\nGiedr\xc4\x97 Luk\xc5\xa1ait\xc4\x97-Mrazkova (g. 1944 m. gruod\xc5\xbeio 17 d. Kaune) \xe2\x80\x93 Lietuvos klavesininink\xc4\x97, vargoninink\xc4\x97, pedagog\xc4\x97.\n_START_SECTION_\nBiografija\n_START_PARAGRAPH_\nT\xc4\x97vai Kazimieras Luk\xc5\xa1a ir Meil\xc4\x97 Luk\xc5\xa1ien\xc4\x97, sesuo Ing\xc4\x97 Luk\xc5\xa1ait\xc4\x97. 1967 m. baig\xc4\x97 Lietuvos konservatorijos L. Digrio fortepijono ir vargon\xc5\xb3 klases, 1970 m. \xe2\x80\x93 Maskvos P. \xc4\x8caikovskio konservatorijos aspirant\xc5\xabr\xc4\x85, L. Roizmano vargon\xc5\xb3 klas\xc4\x99._NEWLINE_1967\xe2\x80\x931976 m. mok\xc4\x97 skambinti fortepijonu \xc4\x8ciurlionio vidurin\xc4\x97je meno mokykloje, 1975\xe2\x80\x931976 m. \xe2\x80\x93 Lietuvos konservatorijoje. 1973\xe2\x80\x931974 m. sta\xc5\xbeavo Prahos m\xc5\xabz\xc5\xb3 men\xc5\xb3 akademijoje pas J. Reinberger\xc4\xaf (vargonai) ir Z. Ru\xc5\xbei\xc4\x8dkov\xc4\x85 (klavesinas). Nuo 1976 m. gyvena Prahoje. 1984 m. Prahos m\xc5\xabz\xc5\xb3 men\xc5\xb3 akademijoje baig\xc4\x97 aspirant\xc5\xabr\xc4\x85 pas Z. Ru\xc5\xbei\xc4\x8dkov\xc4\x85 (klavesinas); nuo 1981 m. joje moko skambinti klavesinu, 1990\xe2\x80\x931993 m. Klavi\xc5\xa1ini\xc5\xb3 instrument\xc5\xb3 katedros ved\xc4\x97ja, nuo 1993 m. Klavesino skyriaus ved\xc4\x97ja; nuo 1998 m. profesor\xc4\x97. 1990 m. studijavo baroko muzikos interpretacij\xc4\x85 Hagoje ir Amsterdame._NEWLINE_Nuo 1967 m. koncertuoja solo, su ansambliais ir orkestrais, groja klavesinu, vargonais ir istoriniu fortepijonu. Koncertavo daugelyje Europos \xc5\xa1ali\xc5\xb3, Japonijoje. Dalyvavo \xe2\x80\x9ePrahos pavasario\xe2\x80\x9c, Vilniaus ir kt. festivaliuose.'